
Jogtudatosság, attitűdök, nyelvválasztás: a Szlovákiai nyelvi szabályozás hatásainak empirikus vizsgálata alapján

A nyelvi jogok a nyelvpolitika egyik prosperáló területét jelenti a XXI. századi szociolingvisztikában, TDK pályamunkámat a nyelvi jogok érvényesülésének, a magyar alkalmazott nyelvészetben még kevéssé kutatott témának szenteltem. A – kisebbségi helyzetben lévő – magyar nyelvre vonatkozóan eddig nem valósult meg annak az interdiszciplináris keretben való vizsgálata, hogy a nyelvek törvényi szabályozása (makro-szint) milyen módon hat a nyelvválasztásra (mikro-szint).
Kutatásomban egy felvidéki község, Szímő lakosainak nyelvtörvényekkel kapcsolatos jogtudatosságát mértem fel. A vizsgálat során Szímő felnőtt lakosságára nézve reprezentatív, 120 fős mintával dolgoztam, amely rétegzett volt a nem és az életkor változója szerint. A jelen dolgozatban azok az eredmények kerülnek bemutatásra, amelyek adatait 2012 februárjában, terepmunka során, kérdőíves adatfelvétellel gyűjtöttem; ugyanakkor a vizsgálatban kettős módszert alkalmaztam, mélyebb elemzésre is alkalmas, kvalitatív adatokat szolgáltató interjúk rögzítésére is sor került.
Alapvető feltételezéseim szerint az adatközlők tudatában vannak a nyelvi szabályozás létezésének, mindazonáltal úgy vélem, hogy a szabályozásban foglaltakról nem helytállóak az ismeretek. Dolgozatomban a mellett érvelek, miszerint az adatközlők jogtudatossága, törvényekről alkotott elképzelése összefüggést mutat a nyelvválasztással, így közvetett módon alátámasztja a kutatás alaphipotézisét: a nyelvi szabályozás, adott körülmények között, befolyásolhatja a nyelvhasználatot.



